b'\n_START_ARTICLE_\nEura\n_START_SECTION_\nYmp\xc3\xa4rist\xc3\xb6\n_START_PARAGRAPH_\nEuralaisen luonnon rikkautena ovat j\xc3\xa4rvet (yli 20), sek\xc3\xa4 rehev\xc3\xa4 ja vaihteleva luonto. Satakunnan Pyh\xc3\xa4j\xc3\xa4rvi on Lounais-Suomen suurin j\xc3\xa4rvi, josta huomattava osa sijaitsee Euran alueella. Se tunnetaan kalaisuudestaan ja vapaa-ajanviettokohteena. Koskelj\xc3\xa4rvi Euran Honkilahden Koskelj\xc3\xa4rvi on Suomen tunnetuimpia lintuj\xc3\xa4rvi\xc3\xa4. Er\xc3\xa4maisen j\xc3\xa4rven rannat on p\xc3\xa4\xc3\xa4osin suojeltu. J\xc3\xa4rvelle on rakennettu lintutorni ja pys\xc3\xa4hdyspaikkoja luonnossa liikkumista harrastaville. Euran l\xc3\xa4pi virtaa Eurajoki, joka alkaa Satakunnan Pyh\xc3\xa4j\xc3\xa4rvest\xc3\xa4 ja laskee Eurajoen kunnassa Olkiluodon pohjoispuolelta Pohjanlahteen._NEWLINE_Eurassa on my\xc3\xb6s kolme museota ja viisi kirkkoa (Euran harmaakivikirkko 1898, Hinnerjoen puukirkko 1755, Honkilahden puukirkko 1759, Kiukaisten puukirkko 1761 ja Panelian kivikirkko 1950) sek\xc3\xa4 Euran lentokentt\xc3\xa4, jota k\xc3\xa4ytt\xc3\xa4v\xc3\xa4t Euran ymp\xc3\xa4rist\xc3\xb6n moottorilent\xc3\xa4j\xc3\xa4t ja varjoliit\xc3\xa4j\xc3\xa4t.\n_START_SECTION_\nLiikenne\n_START_PARAGRAPH_\nEuran kautta kulkevat Tampereen ja Rauman v\xc3\xa4linen valtatie 12 sek\xc3\xa4 Harjavallan ja Uudenkaupungin v\xc3\xa4linen kantatie 43. Vuonna 1897 liikenteelle avattu Kokem\xc3\xa4ki\xe2\x80\x93Rauma-rata rakennettiin alun perin kulkemaan Kiukaisten kautta ja silt\xc3\xa4 valmistui vuonna 1913 sivuraide Kauttualle, jonne tehtiin asemarakennus ja kaksipaikkainen veturitalli. Veturitalli vaurioitui kansalaissodan aikana punaisten ajettua kaksi veturia tallin takasein\xc3\xa4n l\xc3\xa4pi. Henkil\xc3\xb6liikenne Kauttuan radalla lopetettiin vuonna 1953, mutta samana vuonna valmistui sivuraide Kauttuan asemalta S\xc3\xa4kyl\xc3\xa4n sokeritehtaalle. My\xc3\xb6s Rauman radan henkil\xc3\xb6liikenne lakkautettiin vuonna 1988, mutta sokerijuurikkaan kuljetukset Kauttuan radalla jatkuivat 2000-luvulle.\n_START_SECTION_\nHistoria\n_START_PARAGRAPH_\nEura on esihistorialtaan Suomen merkitt\xc3\xa4vimpi\xc3\xa4 kuntia. Siell\xc3\xa4 on poikkeuksellisen runsaita, erityisesti rautakautisia l\xc3\xb6yt\xc3\xb6j\xc3\xa4 K\xc3\xa4r\xc3\xa4j\xc3\xa4m\xc3\xa4ell\xc3\xa4, Luistarissa, Pappilanm\xc3\xa4ell\xc3\xa4 ja Kolmhaarassa._NEWLINE_Eurassa on ollut teollista toimintaa yht\xc3\xa4jaksoisesti yli 300 vuoden ajan. Kauttuan ruukin alue syntyi vuonna 1689, kun vapaaherra Lorenz Creutz sai vuorikollegiolta luvan perustaa rautaruukin Kauttuan kosken partaalle. Rautaruukista alkanut teollisuus on synnytt\xc3\xa4nyt Kauttualle mielenkiintoisen asumis- ja teollisuusymp\xc3\xa4rist\xc3\xb6n, Kauttuan Ruukinpuiston. Alueella oleva rakennuskanta on p\xc3\xa4\xc3\xa4osin 1800-luvulta. Ruukinpuistossa sijaitsee muun muassa vuonna 1802 valmistunut komea klubirakennus, jossa toimii nykyisin ravintola. _NEWLINE_Ensimm\xc3\xa4inen kirjasto Euran seuduilla perustettiin ilmeisesti vuoden 1852 vaiheilla, ja se on pohjana nykyiselle Euran kunnankirjastolle. _NEWLINE_Vuoden 1907 tienoilla metalliteollisuuden tilalle tuli paperinvalmistus, kun Ahlstr\xc3\xb6m Osakeyhti\xc3\xb6 perusti sinne Kauttuan Paperitehtaan._NEWLINE_Kauttuan kyl\xc3\xa4ss\xc3\xa4 on huomattava m\xc3\xa4\xc3\xa4r\xc3\xa4 arkkitehti Alvar Aallon suunnittelemia rakennuksia, joista tunnetuimmat ovat Terassitalo ja alkuaan virkanaisten asuntolaksi suunniteltu Tipula, joka nyky\xc3\xa4\xc3\xa4n tunnetaan nimell\xc3\xa4 Villa Aalto.\n_START_SECTION_\nElinkeinoel\xc3\xa4m\xc3\xa4\n_START_PARAGRAPH_\nEuran suurimmat yksityisen sektorin ty\xc3\xb6nantajat ovat HKScan Finland Oy, Auramaa-yhti\xc3\xb6t, Jujo Thermal Oy, Amcor Flexibles Finland Oy, Pintos-konserni, Jaakko-Tuote Oy, Koskinen-yhti\xc3\xb6t, Biolan-ryhm\xc3\xa4, A&R Carton Oy ja Euran Teollisuushuolto Oy. Biolan-ryhm\xc3\xa4n p\xc3\xa4\xc3\xa4konttori sijaitsee Eurassa.\n_START_SECTION_\nUrheilu\n_START_PARAGRAPH_\nEuran tunnetuin urheiluseura lienee LiigaEura, joka pelasi naisten lentopallon SM-liigassa. My\xc3\xb6s vesipallojoukkue ETU on pelannut SM-tasolla. Jalkapallojoukkue Euran Pallo pelaa L\xc3\xa4nsi-Suomen Nelosessa. Euran Paneliassa toimii j\xc3\xa4\xc3\xa4kiekkojoukkue Panelian Raikas. Eurassa on my\xc3\xb6s kilpaurheiluseura Euran Raiku, jonka lajeja ovat lentopallo, yleisurheilu, beach volley ja petankki. Euran Veivi on euralainen kori- ja sulkapallojoukkue. Eura on my\xc3\xb6s tunnettu hevosurheilustaan.\n_START_SECTION_\nRuokakulttuuri\n_START_PARAGRAPH_\nEuran pit\xc3\xa4j\xc3\xa4ruoiksi nimettiin 1980-luvulla ryynimakkara, munajuusto ja Euran rinkil\xc3\xa4t.'